Document ID: 31999D0799

KOMISSION PÄÄTÖS
tehty 29 päivänä lokakuuta
Eurofarm-järjestelmän BDT-taulukkotietopankkiin tallennettavia taulukoita koskevasta yhteisön ohjelman vahvistamisesta
(tiedoksiannettu numerolla K(1999) 3455)
(1999/799/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisöjen perustamissopimuksen,
ottaa huomioon maatilojen rakennetta vuosien 1988 ja 1997 välillä koskevien yhteisön tilastotietojen keruun järjestämisestä 29 päivänä helmikuuta 1988 annetun neuvoston asetuksen (ETY) N:o 571/88(1), sellaisena kuin se on viimeksi muutettuna komission päätöksellä 98/377/EY(2), ja erityisesti sen liitteessä II olevan 2 kohdan toisen luetelmakohadan,
sekä katsoo, että
1) päätöksellä 97/341/EY(3) komissio on vahvistanut Eurofarm-järjestelmän taulukkotietopankkiin (BDT) tarkoitettuja taulukoita koskevan yhteisön ohjelman; kerättävien ominaisuuksien luetteloon on tehty huomattavia muutoksia komission päätöksellä 98/377/EY vuosina 1999 ja 2000 toteutettavan, kaikkien maatilojen rakennetta koskevien yhteisön tilastotietojen keruun osalta; näin ollen on vahvistettava uusi BDT-taulukkotietopankkiin tarkoitettuja taulukoita koskeva yhteisön ohjelma,
2) taulukoita koskevan ohjelman on oltava yhdenmukainen asetuksen (ETY) N:o 571/88 liittessä II olevan 13 kohdan kanssa, jonka mukaan BDT-tietopankkiin sisältyvien taulukoiden perusteella ei saa olla mahdollista suoraan tai välillisesti identifioida maatiloja,
3) taulukoita koskevassa ohjelmassa on otettava huomioon käyttäjien kasvava tarve saada omiin tiedontarpeisiin paremmin soveltuvia tietoja,
4) olisi laadittava eri aggregaatiotasoja vastaavia taulukoita siten, että otetaan huomioon keruun tulosten tilastollinen luotettavuus,
5) yhteisen maatalouspolitiikan uudistuksen puitteissa tarvitaan vertailukelpoista tietoa sisältäviä pitkän aikavälin aikasarjoja maatilojen rakenteen kehtiyksen seuraamiseksi; käyttäjien olisi saatava tällaiset tiedot helposti ja nopeasti käyttöönsä; tämän vuoksi on tarpeen asettaa vuosina 1988-1997 suoritettujen, maatilojen rakennetta koskevien yhteisön tilastotietojen keruiden tulokset saataville BDT-taulukkotietopankkiin myös uuden taulukko-ohjelman mukaisessa muodossa, ja
6) tässä päätöksessä säädetyt toimenpiteet ovat pysyvän maataloustilastokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Vuosina 1999 ja 2000 tehtävää maatilojen rakennetta koskevaa perustutkimusta varten asetuksen (ETY) N:o 571/88 liitteen II mukainen Eurofarm-järjestelmän taulukkotietopankkiin (BDT) tarkoitettuja taulukoita koskeva yhteisön ohjelma vahvistetaan tämän päätöksen liitteessä.
2. Jotta voidaan tarjota vertailukelpoista tietoa sisältäviä pitkän aikavälin aikasarjoja, edellä mainittua uutta taulukko-ohjelmaa sovelletaan myös tietoihin, jotka on kerätty maatilojen rakennetta koskevien yhteisön tilastotietojen keruiden yhteydessä vuosina 1989/1990, 1993, 1995 ja 1997. Nämä aikaisemmin kerättyjä tietoja sisältävät lisätaulukot ovat kiinteä osa uutta BDT-taulukko-ohjelmaa, ja ne sisällytetään Eurofarm-järjestelmän BDT-taulukkotietopankkiin.
2 artikla
1. BDT-taulukkotietopankkiin tallennettuja tilastotietoja ei luovuteta käyttäjille, ennen kuin Euroopan yhteisöjen tilastotoimisto on yhteistyössä jäsenvaltioiden kanssa varmistanut, että ne ovat yhdessä jäsenvaltioiden kanssa vahvistettavien tilastosalaisuutta ja tilastollista luotettavuutta koskevien perusteiden ja sääntöjen mukaiset.
2. Edellä 1 artiklassa tarkoitetut taulukot sekä asetuksen (ETY) N:o 571/88 liitteessä II olevassa 15 kohdassa määritellyt tilapäiset taulukot tallennetaan BDT-taulukkotietopankissa aluksi erityiseen osaan, jota voivat käyttää ainoastaan Euroopan yhteisöjen tilastotoimisto sekä jäsenvaltioiden tilastolaitokset omia maitaan koskevia taulukoita varten.
3. BDT-taulukkotietopankkiin voidaan lisäksi tallentaa tilapäisiä taulukoita, joiden salassapidettävyyden ja tilastollisen luotettavuuden jäsenvaltioiden toimivaltaiset tilastolaitokset ovat vahvistaneet, jos nämä taulukot ovat yleisesti kiinnostavia.
3 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä lokakuuta 1999.

Labels: 12
15
19
6